Broj: 711-I-2005-M-383/22-02-24

Zagreb, 23. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Mirele Janković, članice Uprave - direktorice trgovačkog društva Vukovarski vodotoranj - simbol hrvatskog zajedništva d.o.o. za upravljanje memorijalnim spomen-obilježjem Domovinskog rata****,** za davanjem mišljenja Povjerenstva,na 187. sjednici održanoj dana 23. rujna 2022.g. daje sljedeće

**MIŠLJENJE**

**Sukladno članku 18. stavku 2. ZSSI-a, obveznica** **Mirela Janković može istovremeno uz obnašanje dužnosti članice Uprave - direktorice trgovačkog društva Vukovarski vodotoranj - simbol hrvatskog zajedništva d.o.o. za upravljanje memorijalnim spomen -obilježjem Domovinskog rata biti članica Školskog odbora Osnovne škole Mitnica u Vukovaru, jer se radi o ustanovi od posebnog interesa za Vukovarsko-srijemsku županiju, no za navedeno članstvo ne smije primati naknadu, osim naknade putnih i drugih opravdanih troškova.**

Obrazloženje

Zahtjev za davanjem mišljenja Povjerenstva podnijela je obveznica Mirela Janković, članica Uprave - direktorica trgovačkog društva Vukovarski vodotoranj - simbol hrvatskog zajedništva d.o.o. za upravljanje memorijalnim spomen-obilježjem Domovinskog rata. U Povjerenstvu zahtjev je zaprimljen 13. rujna 2022. pod poslovnim brojem 711-U-7771-M-383/22-01-1, povodom kojeg se vodi predmet broj M-383/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici ZSSI-a.

Uvidom u sudski registar Trgovačkog suda u Osijeku utvrđeno je da je Grad Vukovar jedini osnivač trgovačkog društva Vukovarski vodotoranj - simbol hrvatskog zajedništva d.o.o. za upravljanje memorijalnim spomen - obilježjem Domovinskog rata. Stoga je i obveznica Mirela Janković povodom obnašanja dužnost članice Uprave -direktorice navedenog trgovačkog društva dužna pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu postavlja upit smije li kao direktorica trgovačkog društva trgovačkog društva Vukovarski vodotoranj - simbol hrvatskog zajedništva d.o.o. za upravljanje memorijalnim spomen - obilježjem Domovinskog rata biti i članica Školskog odbora Osnovne škole Mitnica u Vukovaru.

Člankom 18. stavkom 2. ZSSI-a propisano je da, iznimno od zabrane iz stavka 1. tog članka kojom je obveznicima Zakona zabranjeno da budu članovi upravnih vijeća ustanova, odnosno nadzornih odbora izvanproračunskih fondova, obveznici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju.

Navedenim stavkom propisano je također i da za članstvo u upravnim vijećima ustanova, odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Uvidom u registar ustanova od posebnog interesa za Republiku Hrvatsku i jedinice lokalne i područne (regionalne) samouprave Povjerenstvo je utvrdilo da je Osnovna škola Mitnica u Vukovaru od posebnog interesa za Vukovarsko-srijemsku županiju temeljem Odluke o utvrđivanju popisa trgovačkih društva i ustanova od posebnog interesa za Vukovarsko-srijemsku županiju od 14. srpnja 2011. („Službeni vjesnik Vukovarsko-srijemske županije“, broj 9/11.).

Člankom 118. Zakona o odgoju i obrazovanju u osnovnoj i srednjoj školi („Narodne novine“ broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20) propisano je da školom upravlja školski odbor.

Povjerenstvo utvrđuje da je Školski odbor Osnovne škole Mitnica tijelo upravljanja ustanovom koje je u svojem položaju izjednačeno sa upravnim vijećem ustanove.

Slijedom navedenog, obveznica Mirela Janković, može istovremeno uz obnašanje dužnosti članice Uprave -direktorice trgovačkog društva Vukovarski vodotoranj - simbol hrvatskog zajedništva d.o.o. za upravljanje memorijalnim spomen - obilježjem Domovinskog rata biti članica Školskog odbora Osnovne škole Mitnica u Vukovaru, no za navedeno članstvo ne smije primati naknadu,osim naknade putnih i drugih opravdanih troškova.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Mirela Janković, elektroničkom dostavom
2. Objava na internetskoj stranici Povjerenstva
3. Pismohrana